VL sê oor massa-optog teen plaasmoordeDie Swart Maandag-optog in Port Elizabeth. Foto: Raahil Sain/ANA Te midde van die nasionale bewusmaking rondom plaasaanvalle wat deur die Swart Maandag-optogte ontketen is, het Vrystaat Landbou gesê hy sal nie sy lede aanmoedig om deel te neem aan ŉ massa-optog teen plaasmoorde wat vir 25 November beplan word nie. AfriForum beplan om in samewerking met ander organisasies die massa-optog na die Uniegebou in Pretoria te hou wanneer daar ŉ memorandum aan die president oorhandig sal word. Ernst Roets, adjunk uitvoerende hoof van AfriForum, het vroeër gesê Fikile Mbalula, minister van polisie, het dit duidelik gemaak dat hy nie ŉ behoefte het om plaasmoorde met ŉ gefokusde teenstrategie te beveg nie. “Ons protesaksies is dus nie om die minister en die president te oortuig dat hulle ons probleme moet oplos nie, maar om vir die media en die internasionale samelewing te wys waarom ons self ons eie veiligheidsnetwerke stig,” het Roets gesê. Vrystaat Landbou (VL) het intussen in ŉ verklaring gesê hy meen die Swart Maandag-protesoptogte teen plaasmoorde “het sy doel bereik” en daarom sal VL nie sy lede aanmoedig om deel te wees van die massa-optog op 25 November nie. “VL glo dat die meeste Suid-Afrikaners redelike mense is wat genoeg gehad het van misdaad en hulself daaroor wil uitdruk. VL glo dit is belangrik dat die totale gemeenskap op ŉ opbouende manier saam behoort te staan om ŉ ‘no tolerance’ beleid daar te stel teen misdaad,” lui die verklaring. Die Solidariteit Beweging het ’n bewusmakingsaksie teen plaasmoorde by die Voortrekkermonument in Pretoria gehou (31 Oktober 2017). Foto: Reint Dykema Tommie Esterhuyse, vise-president van VL, het aan Maroela Media gesê VL se bestuur, wat al die organisasie se streeksverteenwoordigers insluit, het op ŉ vergadering die veiligheidsituasie in die land en op plase bespreek, asook AfriForum se versoek aan hulle om die massa-optog te steun. Volgens Esterhuyse is daar uiteenlopende sienings oor die saak geopper, maar was die meerderheidsbesluit dat lede nie aangemoedig sal word om aan die optog deel te neem nie. “Uiteraard kan ons ook nie ons lede ontmoedig om aan die optog deel te neem nie,” het Esterhuyse gesê. “Daar is verskeie redes wat aanleiding gegee het tot ons besluit onder meer dat ons bang is vir konfliksituasies wat op die dag mag ontstaan. Dit is ook belangrik om in ag te neem dat dit nou ploeg- en planttyd is in die Vrystaat, wat die kosmandjie van Suid-Afrika is, en dat dit daarom vir boere moeilik sal wees om nou aan protesaksies deel te neem.” Op ŉ vraag watter ander maniere VL voorstel om “ŉ no tolerance-beleid” daar te stel teen misdaad, het hy gesê daar is verskillende voorstelle gemaak, onder meer om voort te gaan om met die polisie te onderhandel om te help om landelike gemeenskappe te beveilig. “Ons het al verskeie vergaderings met AfriForum gehad om te kyk hoe plaaswagte en AfriForum se veiligheidsgroepe met mekaar kan skakel. Ons is ook voortdurend in gesprek met die polisie oor die veiligheidsituasie op plase,” het hy gesê. ‘n Swart Maandag-optog in Pretoria. Foto: Facebook Esterhuyse het gesê hy is baie tevrede met VL se goeie verhouding en samewerking met die polisie en meen die polisie se reaksie en bewaring van misdaadtonele tydens die afgelope paar plaasaanvalle in die Vrystaat was puik. Kallie Kriel, uitvoerende hoof van AfriForum, het in reaksie hierop gesê dit is jammer dat die VL die standpunt inneem dat hy nie sy lede sal aanmoedig om aan die optog op 25 November deel te neem nie. “Om aan te voer dat daar konflik op die dag [van die optog] gaan wees is ŉ standpunt wat op fopnuus gegrond is. Die ware stand van sake is dat die optog in samewerking met die SAPD gedoen word en dat AfriForum ook ons eie veiligheidsplanne in plek het vir die dag,” het Kriel gesê. “Mense moet nie deur vrees gedryf word nie. As jy deur vrees gedryf word, speel in die hande van die opportuniste wat probeer om die optog te diskrediteer.” Kriel het gesê hy stem saam dat die Swart Maandag-optogte sy doel bereik het, maar meen dit is nou nodig om momentum hiermee te behou. “Die Swart Maandag-optogte het beslis ŉ punt gemaak, maar ons het nog geen reaksie van die regering af gesien dat daar vreeslik planne gemaak word om plase te beveilig nie. Die druk moet nou volgehou word om toe te sien dat daar iets daadwerklik gedoen kan word om landelike gemeenskappe te beveilig.” Hy het bygevoeg daar is wel verskeie ander organisasie insluitende ander affiliale van AgriSA wat wel die optog op 25 November steun. “Dit is jammer dat VL hulle nou op so wyse isoleer.” Ian Cameron, hoof van gemeenskapsveiligheid by AfriForum, het Maandag gesê daar was reeds 360 plaasaanvalle en 77 plaasmoorde tot dusver vanjaar. Die massa-optog sal op 25 November om 10:00 by die Pretoria-kunsmusem op die hoek van Francis Baard- en Wesselsstraat in Arcadia begin en van daar na die Uniegebou beweeg. Mense wat graag wil deelneem kan hul deelname hier bevestig.